  Туспуктэм: vk.com (Народное творчество Удмуртии) Анжелика Тихонова корреспондент 26-тӥ куартолэзе, Удмуртиын Песянайлэн нуналаз, Ижкарын «Мынам песянае» («Моя бабушка») элькун вожвылъяськонлы йылпумъянъёс лэсьтӥзы. Туэ вормисе Пичи Пурга ёросысь Зинаида Моисеева потӥз. Со сярысь Калык творчествоя элькун юртлэн пресс-службаез ивортӥз. Зинаида Моисеевалэн 12 нунокъёсыз но кык правнукъёсыз ни. Кышномурт ноку тэк уг пукы: ветеранъёслэн клубазы мыло-кыдо пыриське, кылбуръёс, тодэ ваёнъёссэ гожъя. Та дырлы кык бичетсэ поттӥз ини. Кыкетӥ инты Сюмси ёросысь Галина Соболева басьтӥз, куинетӥ Сьӧлта ёросысь Ирина Метелёва луиз. Со сяна, Каракулино ёросысь Светлана Глухова, Можга ёросысь Ольга Коковихина но Якшур-Бӧдья ёросысь Вера Смирнова нимысьтыз кузьымъёс басьтӥзы. Пусъём, «Мынам песянае» вожвылъяськонлэн финалаз Удмуртиысь 10 мыло-кыдо песянайёс пыриськизы. Ваньзы соос учкисьёсты но жюриез асэнызы тодматӥзы, пӧртэм юанъёслы вакчи валэктонъёс сётъязы но творческой номерзэс возьматӥзы. Вожвылъяськонэз «Культура» йӧскалык ӵектос улсын Калык творчествоя элькун юрт но «Известия Удмуртской Республики» газет радъязы. Тодэ вайытом, Удмуртиын Песянайлэсь нуналзэ 2013-тӥ арысен пусъё. Тегъёс: Удмуртия Ижкар Песянайлэннуналэз Мерлык вожвылъяськон  